钦定古今图书集成/历象汇编/岁功典/第008卷 > 《应锺十月》
## 钦定古今图书集成/历象汇编/岁功典/第008卷 > 《应锺十月》

节届元灵，锺应阴律。愁云拂岫，带枯叶以飘空；翔气
浮川，映危楼而叠迥。胡风起截耳之冻，赵日兴曝背
之思。敬想足下山岳锺神，星辰挺秀。潜明晦迹，隐于
朝巿之间；纵法化人，不混乡闾之下。某陋巷孤游，穿
墙自活。终朝息爨，若孔子之为贫；竟日停炊，如范生
之在职。牛衣当被，畏见王章；犊鼻亲操，恐逢犬子。虽
此惭贱，而不羞贫。绮服有时，此言何述。